Republikeine voor, maar geen rooi tsunamiAmerikaners is stembusse toe. (Foto: Jim Vondruska/Getty Images/AFP) Terwyl miljoene stemme reg oor die VSA nog getel word, is dit duidelik dat die Republikeinse Party se kandidate in verskeie deelstate baie goed gevaar het. In Florida het dié deelstaat se Republikeinse goewerneur Ron DeSantis en senator Marco Rubio groot oorwinnings behaal. DeSantis se oorwinning is die grootste vir ’n goewerneur in Florida in meer as drie dekades. Dit is reeds duidelik dat die Republikeine beheer oor die huis van verteenwoordigers sal oorneem, maar beheer oor die senaat is nog onseker. Die Republikeine sal senaatsetels in Ohio en Noord-Carolina behou. In Georgia lyk dit of die Republikeine ’n goeie kans het om ’n setel by die Demokrate af te neem, hoewel ’n tweede ronde in dié deelstaat dalk nodig gaan wees. Dit lyk egter of die Republikeine ’n setel in Pennsilvanië gaan verloor. Die Republikeine se kans om ’n setel by die Demokrate in New Hampshire af te neem, lyk ook swak. Die tel van stemme in Arizona en Nevada het eers vanoggend begin en die Republikeine sal minstens een van die twee moet wen om beheer oor die senaat te kry. In Wisconsin moet die Republikein Ron Johnson ook sy setel behou vir die party om ’n kans te staan om die senaat oor te neem. Tot dusver is dit duidelik dat die Republikeine steeds al hoe beter vaar onder armer, landelike en werkersklaskiesers. Daar was ’n ook toename in steun vir die Republikeine onder kiesers van Latyns-Amerikaanse afkoms. Steun vir Republikeine het ook onder swart mans toegeneem. Republikeine sukkel egter om die steun van ryker voorstedelike kiesers, veral wit vroue, terug te wen en die gevolg daarvan is dat Demokrate verskeie setels in voorstedelike distrikte in deelstate soos Virginia, Georgia, Pennsilvanië en Michigan behou het. Donald Trump het vanoggend in ’n kort toespraak by sy huis in Florida gesê dat dit sy steun aan kandidate is wat hulle sover laat wen het. Dit is duidelik dat Trump beplan om sy kandidatuur vir die presidentsverkiesing in 2024 binnekort aan te kondig. DeSantis se groot oorwinning in Florida maak hom egter ook reeds ’n formidabele kandidaat vir die Republikeine vir 2024. Deelname in middeltermynverkiesings was in die verlede nog altyd laag. Tot so onlangs as 2014 het sowat een derde van kiesers in middeltermynverkiesings gaan stem. In 2018, tydens Trump se presidentskap, het dit opgeskiet tot meer as 49%. Dit is reeds duidelik dat die deelname gister geweldig hoog was met mense wat vir ure in rye gestaan het om te stem. Republikeine is reeds bekommerd oor die tel van groot hoeveelhede posstemme in deelstate soos Pennsilvanië, Arizona en Nevada met hofsake hieroor wat moontlik oor die volgende paar dae tot baie onsekerheid oor die finale uitslag kan lei. Terwyl miljoene stemme nog getel moet word, is dit egter duidelik dat die Republikeine ’n goeie verkiesing gehad het, maar nie noodwendig so goed as wat baie voor die tyd gehoop het nie. Donald Trump het steeds ’n groot invloed op die Republikeinse Party en terwyl dit in deelstate met groot werkersklas‑ wit bevolkings soos Ohio vir die party tot voordeel strek, benadeel dit Republikeinse kandidate in deelstate met groot ryk, voorstedelike bevolkings. Republikeine betaal ook ŉ duur prys vir swak kandidate in talle deelstate. Die groot vraag wat steeds nie beantwoord kan word nie, is oor of die Republikeine beheer oor die senaat gaan verkry. Dit kan nog enkele dae of selfs weke neem om sekerheid hieroor te kry. Sou geen kandidaat in Georgia meer as 50% van die stemme wen nie, moet ’n finale ronde in Desember plaasvind. Republikeine doen tans swakker as verwag in Pennsilvanië en New Hampshire en beter as verwag in Ohio.